
           AKTI OPĆINSKOG VIJEĆA
______________________________________
1.
               Na temelju članka 15. stavka 2. Zakona o javnoj nabavi (“Narodne novine” br. 120/16, 114/22 i 48/26) i članka 48. Statuta Općine Darda (“Službeni glasnik Općine Darda” br. 4/21- pročišćeni tekst), Općinsko vijeće Općine Darda  na 11. sjednici održanoj dana 13. kolovoza 2026. godine donosi


PRAVILNIK
o jednostavnoj nabavi roba, usluga i radova

I. OPĆA ODREDBA 

Članak 1.

Ovim se Pravilnikom uređuju postupci, pravila i uvjeti za nabavu robe i usluge naručitelja Općine Darda (u daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 50.000,00 EUR, te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR (u daljnjem tekstu: jednostavna nabava), na koju se ne primjenjuje Zakon o javnoj nabavi (“Narodne novine” br. 120/16, 114/22, 48/26- u daljnjem tekstu: ZJN).

II. NAČELA JAVNE NABAVE   

Članak 2.

(1) U provedbi postupaka nabave iz ovoga Pravilnika, Naručitelj je obvezan, gdje god je to moguće, poštivati načela javne nabave utvrđena u ZJN, osigurati pravnu zaštitu gospodarskim subjektima te primjeniti elektronička sredstva komunikacije. 
(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.

III. SPRJEČAVANJE SUKOBA INTERESA  

Članak 3.

(1) Na sprječavanje sukoba interesa na odgovarajući se način primjenjuju odredbe Zakona o javnoj nabavi.
(2) Članovi stručnog povjerenstva iz članka 6. ovoga Pravilnika obvezni su odmah po imenovanju, a najkasnije prije početka pregleda i ocjene ponuda, potpisati Izjavu o postojanju ili nepostojanju sukoba interesa.
(3) Ako se tijekom provedbe postupka jednostavne nabave utvrdi postojanje sukoba interesa kod pojedinog člana stručnog povjerenstva, taj se član bez odgode izuzima iz daljnjeg tijeka postupka, a općinski načelnik imenuje zamjenskog člana.

 IV. POSTUPCI JEDNOSTAVNE NABAVE 

Članak 4.

Postupci jednostavne nabave u smislu ovoga Pravilnika jesu:
       a) Jednostavna nabava s javnom objavom poziva,
       b) Jednostavna nabava s pozivom odabranim gospodarskim subjektima,
       c) Izravno ugovaranje.

a) Jednostavna nabava s javnom objavom poziva 

Članak 5.

(1) Jednostavna nabava s javnom objavom poziva je postupak nabave u kojem na  temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.
(2) Javno prikupljanje ponuda provodi se, u pravilu, za:
   - postupke jednostavne nabave čija je procijenjena vrijednost bez PDV-a jednaka ili veća od 25.000,00 EUR za robe i usluge te 45.000,00 EUR za radove.
(3) Poziv za javno prikupljanje ponuda objavljuje se u Elektroničkom oglasniku javne nabave (u daljnjem tekstu: EOJN RH) putem modula jednostavne nabave EOJN RH.
(4) Istovremeno s objavom poziva u EOJN RH, može se uputiti i dodatni poziv za sudjelovanje u postupku na adrese jednog ili više gospodarska subjekta.
(5) Iznimno od odredbi ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno odredbama o provođenju Jednostavne nabava s pozivom odabranim gospodarskim subjektima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(6) Razlozi za primjenu iznimke iz stavka 5. ovoga članka navode se i obrazlažu u objavi u modulu jednostavne nabave EOJN RH.





b) Jednostavna nabava s pozivom odabranim gospodarski subjektima
(1) Jednostavna nabava s pozivom odabranim gospodarskim subjektima je postupak jednostavne nabave čija je procjenjena vrijednost nabave veća od 15.000,00 EUR, te za nabavu roba i usluga iznosi od 15.000,00 EUR do 25.000,00 EUR a za nabavu radova iznosi od 15.000,00 EUR do 45.000,00 EUR.
(2) Naručitelj odabire jednog ili više gospodarskih subjekata kojima upućuje poziv na dostavu ponuda.
(3) Poziv odabranim gospodarskim subjektima upućuje se isključivo putem sustava, a pozvati se mogu samo gospodarski subjekti koji su registrirani na EOJN RH.
(4) pristup postupku i predaji ponuda tijekom njegova trajanja omogućen je samo pozvanim gospodarskim subjektima.
(5) Postupak postaje javan objavom odluke o odabiru ili poništenju.
c) Izravno ugovaranje

 (1 )Izravno ugovaranje je postupak nabave u kojem naručitelj izdaje narudžbenicu ili sklapa ugovor s jednim gospodarskim subjektom.
(2) Izravno ugovaranje u pravilu se provodi za:
       - nabavu robe i usluga čija je procijenjena vrijednost bez PDV-a  manja od 15.000,00 EUR, 
       - nabavu radova čija je procijenjena vrijednost bez PDV-a manja od 15.000,00 EUR.

V. PROVEDBA POSTUPAKA JEDNOSTAVNE NABAVE 

Članak 6.

(1) Podnošenjem internog zahtjeva za pokretanje postupka jednostavne nabave nositelja planiranja, postupak priprema i provodi stručno povjerenstvo za provođenje postupaka jednostavne nabave koje imenuje općinski načelnik.
(2) U pripremi i provedbi postupka javnog prikupljanja ponuda obvezno sudjeluje najmanje jedna osoba koja ima važeći certifikat u području javne nabave.
(3) Cijeli tijek postupka jednostavne nabave mora biti dokumentiran.
(4) O zaprimanju, otvaranju te pregledu i ocjeni ponuda sastavlja se zapisnik.
(5) U postupcima jednostavne nabave ne provodi se javno otvaranje ponuda.

Članak 7.
(1) Narudžbenica ili poziv za sklapanje ugovora čija je procijenjena vrijednost bez PDV-a jednaka ili veća od 15.000,00 EUR obvezno se upućuje gospodarskom subjektu putem modula jednostavne nabave u EOJN RH.
(2) U postupcima izravnog ugovaranja čija je procijenjena vrijednost niža od 15.000,00 EUR bez PDV-a, poziv odnosno narudžbenica može se uputiti gospodarskom subjektu drugim elektroničkim sredstvima (elektroničkom poštom, putem ovlaštenog pružatelja poštanskih usluga i sl.).
(3) Ponude za postupke čija je procijenjena vrijednost jednaka ili veća od 15.000,00 EUR bez PDV-a dostavljaju se isključivo elektronički, putem sustava EOJN RH, do naznačenog roka za dostavu.
(4) Ponude u postupcima izravnog ugovaranja (vrijednosti manje od 15.000,00 EUR bez PDV-a) mogu se dostaviti drugim elektroničkim sredstvima, elektroničkom poštom, neposrednom predajom, ili putem ovlaštenog pružatelja poštanskih usluga.
(5) Rok za dostavu ponuda mora biti primjeren predmetu nabave i ne smije biti kraći od dva radna dana od dana slanja poziva na dostavu ponuda, osim u slučaju žurne nabave.
Članak 8.

(1) Stručno povjerenstvo za provođenje postupaka jednostavne nabave pregledava, ocjenjuje i rangira ponude prema kriteriju za odabir ponude te daju prijedlog općinskom načelniku za odabir najpovoljnije ponude.
(2) Obavijest o odabiru ponude ili obavijest o poništenju postupka dostavlja se bez odgode svakom ponuditelju na dokaziv način u roku od 30 dana od isteka roka za dostavu ponuda, osim ako je u dokumentaciji o nabavi određen duži rok..
(3) Na odluku o odabiru ili poništenju nabave čija je procijenjena vrijednost bez PDV-a jednaka ili veća od 15.000,00 EUR, gospodarski subjekt ima pravo podnijeti prigovor općinskom načelniku u roku od 5 dana od dana zaprimanja odluke.
(4)  O prigovoru odlučuje općinski načelnik rješenjem u roku od 8 dana od dana primitka prigovora. Podneseni prigovor odgađa izvršenje odluke i sklapanje ugovora odnosno izdavanje narudžbenice do donošenja rješenja o prigovoru.
 

VI. DOKUMENTACIJA U POSTUPKU JEDNOSTAVNE NABAVE

Članak 9.

(1) U pozivu za javno prikupljanje ponuda, pozivu upućenom odabranim gospodarskim subjektima te u pozivu za sklapanje ugovora/izdavanje narudžbenice u postupku izravnog ugovaranja, obvezno se navodi:
• detaljan opis predmeta nabave,
• svi zahtjevi i uvjeti vezani za predmet nabave,
• kriteriji koji će se primjenjivati za kvalitativni odabir gospodarskog subjekta (ako je primjenjivo),
• kriterij za odabir ponude,
• bitni i posebni uvjeti za izvršenje ugovora/narudžbenice,
• svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude 
(2)  Tijekom roka za dostavu ponuda Naručitelj može izmijeniti ili dopuniti poziv na dostavu ponude.
(3) Gospodarski subjekti mogu tijekom roka za dostavu ponuda zatražiti dodatne informacije, objašnjenja ili izmjene u vezi s pozivom na dostavu ponude, a Naručitelj je obvezan u primjerenom roku dati odgovor. U slučaju značajnih izmjena poziva, Naručitelj će primjereno produžiti rok za dostavu ponuda. Naručitelj nije obvezan dati odgovor ako je zahtjev zaprimljen na sam dan roka za dostavu ponuda
(4) Odgovori, dodatne informacije, objašnjenja ili izmjene poziva na dostavu ponude stavljaju se na raspolaganje gospodarskim subjektima na isti način kao i osnovni poziv.

VII. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 10.

(1) Kriteriji za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.
(2) Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.





VIII. JAMSTVA
Članak 11.

(1) Naručitelj može u postupku jednostavne nabave zahtijevati jamstvo pod uvjetom da je ono razmjerno predmetu nabave, procijenjenoj vrijednosti, rizicima izvršenja i mogućim posljedicama neispunjenja obveza gospodarskog subjekta. 
(2) Naručitelj može u pozivu odnosno dokumentaciji o nabavi zahtijevati jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka u jamstvenom roku, jamstvo za povrat predujma ili drugo odgovarajuće jamstvo, ako je to razmjerno predmetu nabave, procijenjenoj vrijednosti, trajanju ugovora i rizicima izvršenja. 
(3) U pozivu odnosno dokumentaciji o nabavi naručitelj mora jasno odrediti vrstu jamstva, iznos, rok valjanosti, oblik, uvjete aktiviranja, način dostave i uvjete vraćanja jamstva. 
(4) Naručitelj ne smije zahtijevati jamstvo koje je nerazmjerno vrijednosti ili riziku nabave niti oblik jamstva koji neopravdano ograničava tržišno natjecanje. 
(5) Ako se postupak provodi putem EOJN RH, dostava, evidentiranje i provjera jamstava provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi.

IX. SKLAPANJE I IZVRŠENJE UGOVORA  

Članak 12.

(1) S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom.
(2) Ugovor iz stavka 1. ovoga članka sklopit će se najkasnije u roku od 30 dana od dana dostave obavijesti o odabiru ponude svim ponuditeljima.

Članak 13.

(1) Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.
(2) Praćenje izvršenja obveza iz narudžbenice odnosno ugovora koji se sklapaju nakon provedenog postupka jednostavne nabave prati Naručitelj.
(3) Po izvršenju predmeta nabave, Naručitelj ovjerava zapisnik o izvršenim uslugama, radovima i isporučenoj robi.
 
 X. REGISTAR UGOVORA JEDNOSTAVNE NABAVE 

Članak 14.

Naručitelj je obvezan sve nabave iz ovoga Pravilnika čija je procijenjena vrijednost bez PDV-a jednaka ili veća od 2.650,00 EUR unijeti u Plan nabave, kao i voditi Registar ugovora i narudžbenica jednostavne nabave te ga redovito objavljivati i ažurirati u sustavu EOJN RH sukladno zakonskim propisima.

XI. ZAVRŠNE ODREDBE

Članak 15.

Odredbe ovog Pravilnika ne primjenjuju se u slučajevima nabave zanemarive vrijednosti, odnosno vrijednosti do 1.000,00 EUR  s uključenim porezom na dodanu vrijednost, u kojim situacijama ponudu i narudžbenicu zamjenjuje račun gospodarskog subjekta.

Članak 16.

Stupanjem na snagu ovog Pravilnika prestaje važiti Pravilnik o jednostavnoj nabavi roba, radova i usluga (“Službeni glasnik Općine Darda”br. 1/17, 1/23)


Članak 17.
Ovaj Pravilnik stupa na snagu 1. rujna 2026. godine, i objavit će se u “Službenom glasniku Općine Darda” i na web stranici Naručitelja.

                                        PREDSJEDNICA
Mirna Prusina, prof. univ. Spec. Oec.
_________________________________________

2.
                   Na temelju članka 35. stavka 2. i 8. Zakona o vlasništvu i drugim stvarnim pravima („Narodne novine“ br. 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17 i 52/25), članaka 104. i 105. Zakona o komunalnom gospodarstvu („Narodne novine“ br. 68/18, 110/18 i 32/20) te članka 48. Statuta Općine Darda („Službeni glasnik Općine Darda“ br. 2/14 – pročišćeni tekst), Općinsko vijeće Općine Darda, na svojoj 11. sjednici održanoj dana 13. kolovoza 2026. godine, donosi



ODLUKU
o izmjenama i dopunama Odluke o zakupu javnih površina na području Općine Darda

Članak 1.
U Odluci o zakupu javnih površina na području Općine Darda (KLASA: 944-01/16-01, URBROJ: 2100/01-16-01 „Službeni glasnik Općine Darda“ br. 5/16), u cijelom tekstu Odluke riječi „javna površina“ i „javne površine“ u odgovarajućem padežu zamjenjuju se riječima „površina javne namjene“ i „površine javne namjene“ u odgovarajućem padežu sukladno odredbama Zakona o komunalnom gospodarstvu(„Narodne novine“ br. 68/18, 110/18 i 32/20).
Članak 2.
U članku 1. stavku 2. riječi „Pod javnom površinom u smislu ove odluke smatraju se“ zamjenjuju se riječima „Pod površinom javne namjene u smislu ove Odluke razumijeva se svaka prohodna, komunalno opremljena ili neopremljena površina u vlasništvu Općine Darda ili s pravom upravljanja Općine, koja je u općoj uporabi, a osobito:“.
Članak 3.
Članak 15. mijenja se i glasi:
„Minimalna visina, odnosno početna visina zakupnine za korištenje površine javne namjene iskazuje se u službenoj valuti euro (EUR) i iznosi:
1. Površina javne namjene koja se koristi za otvorena skladišta i slične svrhe: 2,00 EUR/m² godišnje 
2. Površina javne namjene koja se koristi za postavljanje zabavnih radnji (luna park): 1,00 EUR/m² dnevno 
· cirkus: 67,00 EUR dnevno
3. Površina javne namjene koja se koristi za deponiranje građevinskog i drugog materijala: 0,50 EUR/m² dnevno 
4. Površina javne namjene koja se koristi za organiziranje prodaje borova: 1,00 EUR/m² dnevno 
5. Montažni kiosci: 3,00 EUR/m² mjesečno 
6. Prodaja cvijeća i svijeća, suvenira i ukrasnih predmeta:
· Stalna prodaja: 10,00 EUR/m² mjesečno 
· Prigodna prodaja: 7,00 EUR/m² dnevno 
7. Prodaja i pečenje plodina (kokice, kesten i sl.):
· Stalna prodaja: 10,00 EUR/m² mjesečno 
· Prigodna prodaja: 7,00 EUR/m² dnevno
8. Prodaja različitih proizvoda i pružanje usluga:
· Prigodna prodaja: 7,00 EUR/m² dnevno 
· Stalna prodaja: 14,00 EUR/m² mjesečno 
9. Hladnjak ili automat za prodaju sladoleda, slastica i sl.:
· Stalna prodaja: 14,00 EUR/m² mjesečno
· Prigodna prodaja: 7,00 EUR/m² dnevno
10. Automat za bezalkoholna pića i cigarete: 27,00 EUR/m² mjesečno
11. Šatori u kojima se obavlja promet robom, ugostiteljska djelatnost, zabavne radnje i sl.: 1,00 EUR/m² dnevno
12. Prodaja iz kamiona: 11,00 EUR/m² godišnje ili 4,00 EUR/m² mjesečno
13. Prodaja na klupama na mini tržnicama: 7,00 EUR po klupi mjesečno, 1,00 EUR po klupi dnevno ili 67,00 EUR po klupi godišnje.“

Članak 4.
U članku 17. stavku 1. riječ „Komunalno redar“ zamjenjuje se riječima „Komunalno redarstvo“.
Iza stavka 2. dodaje se novi stavak 3. koji glasi:

„U obavljanju nadzora, komunalni redar ima ovlasti postupati sukladno odredbama Zakona o komunalnom gospodarstvu i Prekršajnog zakona.“
Članak 5.
U članku 21. stavku 2. iza riječi „bjanko zadužnicu“ dodaju se riječi „iskazanu u eurima (EUR)“.
Članak 6.
Ova Odluka stupa na snagu osmoga dana od dana objave u „Službenom glasniku Općine Darda“.

                                     PREDSJEDNICA
Mirna Prusina, prof. univ. Spec. Oec.
_________________________________________


3.
Na temelju članka 12. Zakona o javnoj nabavi („Narodne novine“ br. 120/16, 114/22, 48/26) i članka 48. Statuta Općine Darda („Službeni glasnik Općine Darda“ br. 4/21- pročišćeni tekst), Općinsko vijeće Općine Darda na 11. sjednici održanoj dana 13. kolovoza 2026. godine, donijelo je

O D L U K U
o davanju suglasnosti na Odluku o odabiru najpovoljnije ponude za nabavu radova- Javna rasvjeta u ulici Augusta Šenoe i sklapanje ugovora za nabavu radova- Javna rasvjeta u ulici Augusta Šenoe  

I.
[bookmark: _Hlk34308137]Daje se suglasnost na Odluku o odabiru najpovoljnije ponude za nabavu radova- Javna rasvjeta u ulici Augusta Šenoe, KLASA: 310-02/26-01/2, URBROJ: 2158-13-01-26-8, od 08. srpnja 2026. godine i na sklapanje Ugovora za nabavu radova- Javna rasvjeta u ulici Augusta Šenoe, s ponuditeljem PARANGAL d.o.o., Vukovarska cesta 314, 31000 Osijek, OIB: 43130600871, s cijenom ponude u iznosu od 59.990,00 EUR (bez PDV-a), 14.997,50 EUR PDV, te ukupnom cijenom ponude od 74.987,50 EUR (sa PDV-om).
                                                          
II.
Ovlašćuje se Načelnik Općine Darda da sukladno točki I. ove Odluke, a nakon konačnosti i izvršnosti Odluke o odabiru najpovoljnije ponude za nabavu radova- Javna rasvjeta u ulici Augusta Šenoe, KLASA: 310-02/26-01/2, URBROJ: 2158-13-01-26-8, od 08. srpnja 2026. godine, sklopi odgovarajući Ugovor s PARANGAL d.o.o., Vukovarska cesta 314, 31000 Osijek, OIB: 43130600871.

III.
Ova Odluka objavit će se u „Službenom glasniku Općine Darda“. 


                                     PREDSJEDNICA
Mirna Prusina, prof. univ. Spec. Oec.
_________________________________________

4.

Na temelju članka 12. Zakona o javnoj nabavi („Narodne novine“ br. 120/16, 114/22, 48/26) i članka 48. Statuta Općine Darda („Službeni glasnik Općine Darda“ br. 4/21- pročišćeni tekst), Općinsko vijeće Općine Darda na 11. sjednici održanoj dana 13. kolovoza 2026. godine, donijelo je

O D L U K U
o davanju suglasnosti na Odluku o odabiru najpovoljnije ponude za nabavu robe- Opremanje i modernizacija Dječjeg vrtića „Radost“ Darda i sklapanje ugovora za nabavu robe- Opremanje i modernizacija Dječjeg vrtića „Radost“ Darda  

I.
Daje se suglasnost na Odluku o odabiru najpovoljnije ponude za nabavu robe- Opremanje i modernizacija Dječjeg vrtića „Radost“ Darda, KLASA: 601-01/26-01/3, URBROJ: 2158-13-01-26-9, od 09. srpnja 2026. godine i na sklapanje Ugovora za nabavu robe- Opremanje i modernizacija Dječjeg vrtića „Radost“ Darda, s ponuditeljem NAKLADA PANDA obrt za izd. i trg., M. Gavazzija 14, 10000 Zagreb, OIB: 08071235142, s cijenom ponude u iznosu od 25.939,79 EUR (bez PDV-a), 6.484,95 EUR PDV, te ukupnom cijenom ponude od 32.424,74 EUR (sa PDV-om).
                                                          
II.
Ovlašćuje se Načelnik Općine Darda da sukladno točki I. ove Odluke, a nakon konačnosti i izvršnosti Odluke o odabiru najpovoljnije ponude za nabavu robe- Opremanje i modernizacija Dječjeg vrtića „Radost“ Darda, KLASA: 601-01/26-01/3, URBROJ: 2158-13-01-26-9, od 09. srpnja 2026. godine, sklopi odgovarajući Ugovor s NAKLADA PANDA obrt za izd. i trg., M. Gavazzija 14, 10000 Zagreb, OIB: 08071235142.

III.
Ova Odluka objavit će se u „Službenom glasniku Općine Darda“. 


                                     PREDSJEDNICA
               Mirna Prusina, prof. univ. Spec. Oec.
_________________________________________



AKTI NAČELNIKA
______________________________________
1.
Na temelju članka 77. stavka 9. Zakona o gospodarenju otpadom („Narodne novine“ br. 82/41, 142/23) i članka 52. Statuta Općine Darda („Službeni glasnik Općine Darda“ br. 4/21- pročišćeni tekst) općinski načelnik Općine Darda daje
O č i t o v a nj e
na Odluku o cijeni prikupljanja miješanog komunalnog otpada —
Cjenik br. 1883/2026 od 16. srpnja 2026.


I.
Općinski načelnik Općine Darda, nakon provjere prijedloga Odluke o cijeni usluge prikupljanja miješanog komunalnog otpada — Cjenik za područje Općine Darda , koju je predložio davatelj javne usluge trgovačko društvo Baranjska čistoća d.o.o. za održavanje čistoće i odlaganja komunalnog otpada Beli Manastir, Ulica Republike 11, 31300 Beli Manastir, MB 2000385, OIB: 48154012452, očituje se da je isti sukladan Zakonu o gospodarenju otpadom („Narodne novine“ br. 84/21, 142/23), te predložene cijene potiču korisnika usluge da odvojeno predaje biootpad, reciklabilni otpad, glomazni otpad i opasni komunalni otpad od miješanog komunalnog otpada kao i da kompostira biootpad.
II.
Davatelj javne usluge Baranjska čistoća d.o.o., dužna je prije primjene Odluke iz prethodnog članka ishoditi suglasnost na isti temeljem članka 77. stavak 5. Zakona o gospodarenju otpadom („Narodne novine“ br. 84/21, 142/23).
III.
Ovo očitovanje objavit će se u „Službenom glasniku Općine Darda“ i na mrežnim stranicama davatelja javne usluge.   


 		                            Načelnik
v.r. Anto Vukoje
_________________________________________

2.

                  Na temelju članka 77. stavka 5. Zakona o gospodarenju otpadom („Narodne novine“ br. 84/21, 142/23) i članka 52. Statuta Općine Darda („Službeni glasnik Općine Darda“ br. 4/21- pročišćeni tekst) općinski načelnik Općine Darda daje

S U G L A S N O S T
na Odluku o cijeni prikupljanja miješanog komunalnog otpada —
Cjenik br. 1883/2026 od 16. srpnja 2026.godine



I.
Daje se suglasnost na Odluku o cijeni usluge prikupljanja miješanog komunalnog otpada — Cjenik za područje Općine Darda, koju je predložio davatelj javne usluge trgovačko društvo „Baranjska čistoća“ d.o.o. za održavanje čistoće i odlaganja komunalnog otpada Beli Manastir, Ulica Republike 11, 31300 Beli Manastir, MB 2000385, OIB: 48154012452, obzirom kako je isti sukladan Zakonu o gospodarenju otpadom („Narodne novine“  br. 84/21, 142/23) , te predložene cijene potiču korisnika usluge da odvojeno predaje biootpad, reciklabilni otpad, glomazni otpad i opasni komunalni otpad od miješanog komunalnog otpada kao i da kompostira biootpad, o čemu je sastavljeno Očitovanje na Odluku o cijeni usluge prikupljanja miješenog otpada- Cjenik (KLASA: 351-01/26-01/8, URBROJ: 2158-13-01-26-02 od 23. srpnja 2026. godine).
II.
Cjenik javne usluge sakupljanja komunalnog otpada na području Općine Darda, sastavni je dio ove Suglasnosti i primjenjuje se od 01. kolovoza 2026. godine.
III.
Ova Suglasnost objavit će se u „Službenom glasniku Općine Darda“ i na mrežnim stranicama davatelja javne usluge.


		                            Načelnik
v.r. Anto Vukoje
_________________________________________

Izdaje: Općina Darda – za izdavača: Anto Vukoje, načelnik Općine Darda
Urednik: Antonio Branilović, Pročelnik Jedinstvenog upravnog odjela Općine Darda
Tisak: Jedinstveni upravni odjel Općine Darda

